彥思示望南山詩因答
作者：文同
朝代：宋

paragraphs: 余於岐雍間，屢走官道上。
終南百里近，不得迂馬訪。
徒常飫雙眼，引首旦夕望。
群巒突天起，氣勢頗豪王。
余名愛山者，所見亦無量。
嵩華最魁傑，詩之豈曾讓。
至此覺才弱，不敢輒名狀。
世謂秦土强，捨是孰爲壯。
彥思奇偉士，雅志同所尚。
近自山中來，滿幅以詩貺。
凡是山勝絕，鈎罥付心匠。
驅聯以大語，句度實奔放。
豁若展圖畫，壓紙千萬嶂。
讀之未云徹，早自肝膽喪。
試欲效其說，無迹可依傍。
坐見山所有，已若一携杖。
何當俯清渭，解带濯塵坱。
掉手入巖谷，琴樽樂幽曠。
浩漭八極大，冥心恣飄颺。
此意殊未諧，臨風一悽愴。